REPUBLIKA SRBIJA

NARODNA SKUPŠTINA

Odbor za evropske integracije

20 Broj 06-2/238-15

26. maj 2015. godine

B e o g r a d

Z A P I S N I K

TRIDESETSEDME SEDNICE ODBORA ZA EVROPSKE INTEGRACIJE

NARODNE SKUPŠTINE REPUBLIKE SRBIJE

PONEDELjAK, 25. MAJ 2015. GODINE

Sednica je počela u 9.30 časova.

Sednicom je predsedavao Laslo Varga, zamenik predsednika Odbora. Sednici su prisustvovali članovi Odbora: Ninoslav Girić, Vesna Marković, Irena Aleksić, Dušica Stojković, Ivan Bauer, Laslo Varga, Nataša Vučković i Branko Ružić i zamenici članova Mirjana Andrić, Nenad Nikolić, Dragan Polovina i Vladimir Orlić. Sednici nisu prisustvovali članovi Odbora Aleksandar Senić, Dragan Šormaz, Katarina Šušnjar, Gordana Čomić, Mira Petrović i Bojan Kostreš.

Sednici su prisustvovali i Jelena Popović, pomoćnik ministra privrede i Zorica Vasileva iz Delegacije Evropske unije u Srbiji.

Na predlog predsednika Odbora jednoglasno je usvojen sledeći

**D n e v n i r e d**

1. Predlog zakona o izmenama i dopunama Zakona o standardizaciji**,** koji je podnela Vlada (broj 011-648/15 od 13. marta 2015. godine), u načelu.

**Tačka 1.**

Predsedavajući je otvorio raspravu po prvoj tački dnevnog reda Predlog zakona o izmenama i dopunama Zakona o standardizaciji**,** u načelu, i dao reč predstavniku predlagača J. Popović, koja je navela da se ovim izmenama i dopunama važeći zakon usklađuje sa najnovijom regulativom koja je prošle godine doneta na evropskom nivou a to je Regulativa o evropskoj standardizaciji 1025/14. Ovim izmenama preuzeto je oko 95% evropskih standarda u naš pravni sistem, što je negde oko 22 hiljade standarda ukupno. Ovaj predlog zakona sadrži dve bitne izmene: prva se odnosi na veću transparentnost kada je u pitanju privreda i njeno uključivanje u proces donošenja standarda, a druga izmena se odnosi na sam Institut za standardizaciju, da bi Institut mogao da odgovori zahtevima privrede mora da se reformiše, tj. modernizuje. Trenutno se Institut za standardizaciju finansira 70% iz budžeta a samo 30% ostvaruje prihode, a prema evropskoj praksi sve institucije za standardizacuju su samostalne i imaju stabilne izvore prihoda. To je i uslov koji Institut mora da ispuni za članstvo u evropskim organizacijama za standardizaciju. Ovim izmenama i dopunama Institut je dobio još dve nadležnosti – sertifikaciju i usluge konsaltinga, što će mu omogućiti da više zarađuje, tj. da ima svoje sopstvene prihode.

U diskusiji koja je usledila, M. Andrić je pitala koje se pogodnosti daju malim i srednjim preduzećima prilikom kupovine standarda, a J. Popović je odgovorila da će ova preduzeća imati nešto niže cene prilikom kupovine standarda u odnosu na druga preduzeća.

Pošto se više niko nije javio za reč, predsedavajući je zaključio raspravu i stavio na glasanje Predlog zakona o izmenama i dopunama Zakona o standardizaciji**,** u načelu. Odbor je većinom glasova usvojio Predlog zakona o izmenama i dopunama Zakona o standardizaciji**,** u načelu.

Sednica je završena u 9.40 časova.

Na sednici Odbora vođen je tonski zapis.

SEKRETAR ODBORA PREDSEDNIK ODBORA

Aleksandar Đorđević Aleksandar Senić